b'\n_START_ARTICLE_\nEvolventa\n_START_PARAGRAPH_\nEvolv\xc3\xa9nta (latinsko evolvens - odmotavajo\xc4\x8d, razmotavajo\xc4\x8d, odvijajo\xc4\x8d, oziroma evolvere - odmotavati, razmotavati, odvijati; tudi invol\xc3\xbata; latinsko involutus - zvit) dane gladke krivulje v ravnini je v diferencialni geometriji krivulj druga krivulja, ki jo dobimo s pritrditvijo nami\xc5\xa1ljene napete niti na dano krivuljo (evoluto) in opazujemo njen prosti konec, ko se ovija po dani krivulji, oziroma odvija po njej. Evolventa je odvojna krivulja, kjer je odvijajo\xc4\x8da krivulja premica, ki vsebuje rodovno to\xc4\x8dko. Normala evolvente je tangenta na dano krivuljo._NEWLINE_Evoluta evolvente je originalna krivulja z nedefinirano ukrivljenostjo.\n_START_SECTION_\nZgledi\n_START_PARAGRAPH_\nEvolvente so v tehniki pomembne krivulje. Obliko evolvente kro\xc5\xbenice imajo zobje ve\xc4\x8dine sodobnih zobnikov. Dva zobnika v paru, ozobljena z evolventami kro\xc5\xbenice, imata enaki relativni vrtilni hitrosti drug na drugega. Poleg tega na oba zobnika deluje enako velika sila, vedno v isti smeri, pravokotno na obe njuni evolventi. Z zobmi drugih oblik relativni hitrosti in sile izmeni\xc4\x8dno nara\xc5\xa1\xc4\x8dajo in padajo, kar povzro\xc4\x8da vibracije, \xc5\xa1um in preveliko obrabo._NEWLINE_Evolventa veri\xc5\xbenice je traktrisa, oblika, ki jo imajo v\xc4\x8dasih na primer vle\xc4\x8dne matrice (\xc5\xa1e posebej pri globokem vle\xc4\x8denju brez plo\xc4\x8devinskega dr\xc5\xbeala) ali pa rogovi, kjer se zaradi ugodnej\xc5\xa1ega notranjega odboja zvoka zmanj\xc5\xa1ajo deformacije. Traktrisa je tudi necikli\xc4\x8dna radiodroma.'